L-UE tirrikonoxxi r-riformi li t-Tajwan implimenta matul dawn l-aħħar tliet snin u nofs bil-għan li jieħu ħsieb is-sajd illegali, mhux irrappurtat u mhux irregolat (IUU). Illum, il-Kummissjoni Ewropea ddeċidiet li tirtira l-karta s-safra u tirrikonoxxi l-progress tat-Tajwan u l-aġġornament tiegħu fis-sistemi amministrattivi u legali tas-sajd, fil-ġlieda tiegħu kontra s-sajd IUU. Karmenu Vella, il-Kummissarju għall-Ambjent, l-Affarijiet Marittimi u s-Sajd, stqarr: “Nilqa' l-isforzi konsiderevoli tat-Tajwan li jirriforma l-qafas legali tas-sajd tiegħu, li jimplimenta għodod ġodda ta' kontroll u li jtejjeb it-traċċabbiltà tal-prodotti tas-sajd tal-baħar. Id-djalogu tal-UE mat-Tajwan reġa' wera li l-kooperazzjoni internazzjonali hija mutur ewlieni favur ġestjoni tal-oċeani aktar b'saħħitha.” L-UE hija impenjata biex tiġġieled kontra s-sajd illegali, mhux irrappurtat u mhux irregolat, u qed taħdem ma' pajjiżi mid-dinja kollha biex tilħaq dak il-għan. Wara li f'Ottubru 2015 tat karta safra, il-Kummissjoni Ewropea, f'isem l-Unjoni, daħlet għal tliet snin u nofs ta' koperazzjoni u djalogu intensi mat-Tajwan. B'riżultat ta' dik il-kooperazzjoni, l-awtoritajiet Tajwaniżi issa għandhom firxa wiesgħa ta' għodod moderni u effiċjenti fil-ġlieda kontra s-sajd IUU. Dan huwa pass kbir 'il quddiem, meta wieħed iqis li l-flotta ta' distanzi twal tat-Tajwan hija t-tieni l-akbar fid-dinja, u għalhekk għandha rwol ċentrali fil-katina tal-provvista internazzjonali għall-prodotti tas-sajd. It-Tajwan saħħaħ ukoll l-obbligi imposti fuq l-operaturi Tajwaniżi li huma sidien ta' bastimenti tas-sajd bil-bandiera f'pajjiżi terzi. Biex tkompli tibni fuq dawn il-kisbiet, il-Kummissjoni se tipproponi li jitwaqqaf Grupp ta' Ħidma IUU apposta. Dan il-forum jippermetti liż-żewġ naħat iżommu kooperazzjoni mill-qrib dwar kwistjonijiet relatati mal-ġlieda kontra s-sajd IUU, anki fuq livell multilaterali, reġjonali u sottoreġjonali. Barra minn hekk, l-UE u t-Tajwan se jkomplu jindirizzaw il-kundizzjonijiet tax-xogħol fis-settur tas-sajd fil-qafas tal-konsultazzjonijiet tagħhom dwar id-drittijiet tal-bniedem. Sfond Il-valur globali tas-sajd illegali, mhux irrappurtat u mhux irregolat (IUU) huwa stmat bejn 10 u 20 biljun euro fis-sena. Kull sena jinqabdu bejn 11 u 26 miljun tunnellata ħut b'mod illegali, li jfisser mill-inqas 15 % tal-qabdiet madwar id-dinja. L-UE hija l-akbar importatur tal-prodotti tas-sajd fid-dinja. Il-ġlieda kontra s-sajd illegali hija parti mill-impenn tal-UE biex tiżgura użu sostenibbli tal-baħar u tar-riżorsi tiegħu, skont il-politika komuni tas-sajd. Dan huwa wkoll pilastru importanti tal-istrateġija tal-UE dwar il-governanza tal-oċeani, u l-mira hi li titjieb il-governanza internazzjonali tal-oċeani. L-azzjonijiet tal-Kummissjoni jissejsu fuq “Ir-Regolament IUU” tal-UE, li daħal fis-seħħ fl-2010[1]. Permezz tad-dispożizzjonijiet tiegħu, fis-suq tal-UE jidħlu biss prodotti tas-sajd li jkunu ġew iċċertifikati bħala legali. Ir-Regolament jistipula wkoll mekkaniżmi ta' djalogu speċifiċi mal-pajjiżi li mhumiex f'pożizzjoni li jipprovdu tali assigurazzjoni jew li jwettqu l-obbligi tagħhom bħala Stat tal-Bandiera, Kostali, tal-Port u tas-Suq skont il-liġi internazzjonali. L-objettiv ewlieni ta' dawn id-djalogi huwa li jiġu rettifikati n-nuqqasijiet eżistenti, billi l-pajjiżi terzi kkonċernati jingħataw l-appoġġ xieraq. Għaldaqstant, dawn id-djalogi ħafna drabi jwasslu biex l-UE jkollha sħab ġodda u impenjati fil-ġlieda kontra s-sajd IUU. Minn Novembru 2012, il-Kummissjoni daħlet fi djalogi formali ma' 25 pajjiż terz, jiġifieri uffiċjalment wissiethom dwar il-ħtieġa li jieħdu azzjoni effettiva biex jiġġieldu s-sajd IUU (identifikazzjoni minn qabel jew karta safra). Fil-biċċa l-kbira tal-każijiet, ġie osservat progress sinifikanti u għalhekk il-Kummissjoni setgħet tagħlaq il-fażi ta' djalogu formali b'suċċess u tagħtihom karta ħadra. S'issa ftit huma l-pajjiżi li ma wrewx biżżejjed impenn għar-riformi. B'riżultat ta' dan, il-prodotti tas-sajd li jinqabdu minn bastimenti ta' dawn il-pajjiżi ma jistgħux jiġu importati fl-UE (identifikazzjoni jew karta ħamra). Għal Aktar Informazzjoni Mistoqsijiet u Tweġibiet dwar is-Sajd Illegali, Mhux Irrappurtat u Mhux Irregolat b'mod ġenerali u fit-Tajwan Ħarsa ġenerali lejn il-proċeduri tas-Sajd Illegali, Mhux Irrappurtat u Mhux Irregolat ma' pajjiżi terzi [1] Ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat.